b'\n_START_ARTICLE_\nHenrik Johan Gummerus\n_START_PARAGRAPH_\nHenrik Johan Gummerus (22. toukokuuta 1774 Marttila, toisen tiedon mukaan 20. toukokuuta 1775 Koski Tl \xe2\x80\x93 13. hein\xc3\xa4kuuta 1836 H\xc3\xb6gby, \xc3\x96\xc3\xb6lanti) oli suomalainen pappi ja kansannousun johtaja._NEWLINE_Gummeruksen vanhemmat olivat komministeri Henrik Gummerus vanhempi ja Johanna B\xc3\xa4cksten. H\xc3\xa4n valmistui papiksi 1799 ja toimi Suomen sodan alkaessa apulaisena Ahvenanmaalla Finstr\xc3\xb6miss\xc3\xa4. Siell\xc3\xa4 h\xc3\xa4n liittyi nimismies Erik Ar\xc3\xa9nin toveriksi vapauttamaan ahvenanmaalaisia ven\xc3\xa4l\xc3\xa4isist\xc3\xa4. H\xc3\xa4nen johdollaan noin 450 kalastajaa ja talopoikaa k\xc3\xa4vi 10. toukokuuta 1808 parituntisen taistelun Kumlingessa samansuuruisen ven\xc3\xa4l\xc3\xa4isjoukon kanssa. Gummerus onnistui miehineen vangitsemaan ven\xc3\xa4l\xc3\xa4iset, jotka vietiin Tukholmaan. Palkkioksi teostaan h\xc3\xa4n sai Miekkat\xc3\xa4hdist\xc3\xb6n nauhassa kannettavan mitalin ja hovisaarnaajan arvon. Gummerus toimi sitten Ahvenanmaalla olevien joukkojen sotarovastina, mutta muutti 1810 Ruotsiin ja tuli 1812 H\xc3\xb6gbyn kirkkoherraksi \xc3\x96\xc3\xb6lantiin, jonne h\xc3\xa4net on haudattu._NEWLINE_Gummeruksen puoliso vuodesta 1805 oli Maria Helene Hult (k. 1841).'